FI Euroopan unionin virallinen lehti CE 78/305

(2004/C 78 E/0307)

KIRJALLINEN KYSYMYS E-3639/03

esittäjä(t): Michl Ebner (PPE-DE) komissiolle

(9. joulukuuta 2003)

Aihe: Itävallassa ja Italiassa sijaitsevan Wipp- ja Eisack-laakson saastepäästöt

Pölyhiukkaset ovat tunnetusti haitallisia ihmisille ja luonnolle. Kuten monella muulla alueella, myös Pohjois- ja Etelä-Tirolissa puolet hiukkaspäästöistä on peräisin moottoritieliikenteestä. Brennerin moottoritie kulkee pohjois-eteläsuunnassa ahtaan Wipp- ja Eisack-laakson halki ja muodostaa tärkeän yhdysreitin alueelle. Moottoritieliikenne aiheuttaa 30 prosenttia alueen saastepäästöistä ja tuottaa vuosittain 13 000 tonnia palamisjätettä, minkä vuoksi se on suuri rasite laaksoille. Alppilaaksojen geologisten ominaisuuksien vuoksi alueen säätilaan liittyy usein inversioita ja pitkiä tuulettomia kausia, minkä seurauksena päästöjen liikkuminen ja oheneminen on hidasta tai estyy kokonaan. Kysymykseni koskee suurliikenteen vakaviin seurauksiin kuuluvia ihmisiin ja luontoon vaikuttavia melu- ja saastepäästöjä.

— Suunnitteleeko komissio tiukempia normeja ajoneuvoille ja niiden polttoainepäästöille? Jos vastaus on myönteinen, millaisista normeista on kyse?

— Mihin toimiin komissio ryhtyy maantieajoneuvojen parantamiseksi?

Erkki Liikasen komission puolesta antama vastaus

(14. tammikuuta 2004)

Direktiivissä 1999/96/EY (1) säädetään uusien raskaiden hyötyajoneuvojen uusien päästövaatimusten käyttöönotosta kahdessa vaiheessa. Euro IV -vaiheessa, joka koskee pakollisesti kaikkia uusia raskaita hyötyajoneuvoja lokakuusta 2006 alkaen, vähennetään typen oksidien määrää 30 prosenttia nykyisiin lainsäädännön vaatimuksiin verrattuna, ja hiukkaspäästöt vähenevät noin 80 prosenttia. Seuraava pakollinen vaihe (Euro V) koskee kaikkia raskaita hyötyajoneuvoja lokakuusta 2009 alkaen, ja se johtaa typen oksidien vähentämiseen kokonaisuudessaan 60 prosenttia nykyisiin lainsäädännön vaatimuksiin verrattuna. Tällä hetkellä komissio tutkii raskaiden hyötyajoneuvojen päästöjen vähentämisen seuraavan vaiheen toteuttamista, jossa keskitytään ensisijaisiin epäpuhtauksien aiheuttajiin, typen oksideihin ja hiukkasiin. Lisää päästövähennyksiä toteutettaneen Euro VI -vaiheessa vuosina 2012—2013.

Lisäksi komissio tutkii parhaillaan henkilöautoja ja kevyitä hyötyajoneuvoja koskevien päästövähennysten uutta vaihetta (Euro V -vaihe vuonna 2010), jossa myös keskitytään ensisijaisiin epäpuhtauksien aiheuttajiin, typen oksideihin ja hiukkasiin.

Mitä tulee maantieajoneuvojen toiminnan parantamiseen, tiukempien päästötarkastusten ohella otetaan käyttöön uusia teknisiä toimenpiteitä raskaiden hyötyajoneuvojen sisäistä valvontajärjestelmää (OBD-järjestelmä) varten. OBD-järjestelmä kuuluu vuodesta 2006 lähtien toteutettavaan Euro IV -vaiheeseen. Järjestelmässä valvotaan päästövaatimusten noudattamista reaaliajassa ja ilmoitetaan kuljettajalle ja korjaamolle päästövalvontajärjestelmän korjattavista vioista.

Komissio suunnittelee myös uutta menetelmää käytössä olevien raskaiden hyötyajoneuvojen käytön vaatimustenmukaisuuden testaamiseksi kannettavien päästövalvontajärjestelmien (PEMS) avulla, jotka täydentävät Euro IV -vaiheen teknisiä toimenpiteitä.

Vanhempiin raskaisiin hyötyajoneuvoihin, joita käytetään maantieajoneuvoina, voidaan jälkikäteen asentaa suodattimet hiukkaspäästöjen vähentämiseksi. Suodattimien asentamista ei kuitenkaan käsitellä unionin tasolla, vaan pikemminkin kansallisella tai paikallisella tasolla, ja tavallisesti sitä edistetään verokannustimin. Suodattamien käyttö merkitsee välitöntä ja huomattavaa hiukkaspäästöjen vähentymistä.

(1) Euroopan parlamentin ja neuvoston direktiivi 1999/96/EY, annettu 13 päivänä joulukuuta 1999, ajoneuvojen puristussytytysmoottoreiden kaasumaisten ja hiukkasmaisten päästöjen sekä ajoneuvoissa käytettävien maa- tai nestekaasulla toimivien ottomoottoreiden kaasupäästöjen torjumiseksi toteutettavista toimenpiteistä annetun jäsenvaltioiden lainsäädännön lähentämisestä ja neuvoston direktiivin 88/77/ETY muuttamisesta, EYVL L 44, 16.2.2000.